Folketing
2002-05-02

Enhedslisten ønsker med dette forslag at indføre et regelsæt om tilbud om hoftebeskyttere for ældre med høj risiko for hoftebrud. Som udgangspunkt mener Dansk Folkeparti, at det er sund fornuft at investere i forebyggelse. Vi ved, at knogleskørhed hører til en af de mest udbredte folkesygdomme i Danmark, og at hoftebrud i overvejende grad rammer ældre mennesker. Vi ved også, at ældre mennesker efter kirurgiske indgreb i forbindelse med hofteoperationer bliver langt mindre mobile og har svært ved at klare sig selv, og genoptræning er en meget besværlig proces for ældre mennesker. I Dansk Folkeparti mener vi, at der skal sættes ind på flere niveauer, når det drejer sig om forebyggelse. Når talen er om ældre mennesker, skal de selvfølgelig have mulighed for at udfolde sig fysisk, og der skal være nogle gode motionstilbud ude i kommunerne, hvor også de svage ældre kan deltage. Mange ældre er fejlernærede, så det er også vigtigt at sætte fokus på kostvanerne. En rigtig kost har stor betydning for den almene tilstand.